વેકરા ગામમાં અમેરિકન કેસરનું વાવેતર કરનારા અરવિંદભાઈ પિંડોરિયા સાથે વાત કરતાં તેમણે જણાવ્યું હતું કે, ‘ઠંડા પ્રદેશનો આ પાક હોવા છતાં કચ્છની ઠંડી તેને માફક આવે છે. ૩૦ ડિગ્રી સુધીના તાપમાનનો તેને વાંધો આવતો નથી. મેં અને મારા મિત્ર વેલજીભાઈ વરસાણીએ એક-એક એકરમાં અમેરિકન કેસર વાવ્યું છે. અત્યારે છોડવા સરસ ઊગી ગયા છે. આગામી માસમાં તેના પર ફૂલ લાગશે. એક એકરમાં ૧૭ કિલો ઉત્પાદન મળવાનું અનુમાન છે. જોકે આ પાકના માર્કેટિંગ માટે પ્રયત્ન હજુ કર્યા નથી. એક એકરમાં વાવેતર કરવા માટે ૪૦૦ ગ્રામ બિયારણ લાગ્યું હતું. આ બિયારણનો ભાવ કિલોના રૃ. એક લાખની આસપાસનો હોય છે. જો ઉત્પાદનને સારું બજાર મળે તો એક કિલોના ૬૦-૭૦ હજારનો ભાવ મળી શકે, આમ ૧૭ કિલોના ૧૦ લાખ આસપાસ ભાવ મળી શકે. અમે આ પાક તદ્દન ઓર્ગેનિક પદ્ધતિથી લઈએ છીએ. ગોબર, ગૌમૂત્રનો જ તેમાં પ્રયોગ કર્યો છે.’